Zuma: ‘Voorvaders draai op dié wat ANC verlaat’Zuma Sondag tydens ‘n verkiesingsbyeenkoms in Gaseleka. Foto: Chester Makana/ANA Zuma het tydens ŉ verkiesingsbyeenkoms in Letlhabile naby Brits in Noordwes gesê dié persone sal ook teëspoed ervaar as die voorvaders hulle verlaat. Talle ANC-raadslede wat ongelukkig is oor die party se kandidaatbenoemingsproses staan as onafhanklike kandidate in die komende munisipale verkiesing. Zuma het gesê vertakkingspartye van die ANC het in klein deeltjies ontwikkel. “Ek gaan nie eers oor ander partye praat nie.” Zuma het sonder om die EFF by naam te noem verwys na ŉ “kwaai organisasie” wat deur ŉ “kwaai jong man” op die been gebring is om te veg. Hy het gesê opposisiepartye het niks om vir kiesers te bied nie. “Hulle weet hulle sal nie wen nie, so hoekom moet jy jou stem op hulle mors. Die ANC is daarmee getaak om die land te herbou en ŉ samelewing te skep soos in die Vryheidsmanifes voorgestel. Ons moet in beheer bly om die land vorentoe te laat beweeg. Jou stem is belangrik om die reis vorentoe te neem.” Honderde ANC-lede en -ondersteuners het by die verkiesingsbyeenkoms opgedaag. Tradisionele leiers het vir ŉ vreedsame verkiesing gebid terwyl tradisionele genesers wierook gebrand en eweneens ŉ vreedsame verkiesing versoek het. Die ANC sal Sondag sy laaste verkiesingsbyeenkoms in Johannesburg hou.